Čeláre

Čeláre sú obec na Slovensku v okrese Veľký Krtíš.

 Polohopis 
Obec Čeláre leží v Ipeľskej kotline na pravom brehu Ipľa. Východná a juhovýchodná časť katastrálneho územia je na úzkej mokrej nive Ipľa a nižších terasách.

Severná a severovýchodná časť obce leží na pahorkatine z mladotreťohorných uloženín, na strmších úbočiach s agátovými lesíkmi. Z hľadiska pôdneho typu sa tu nachádzajú nivné, lužné a hnedozemné pôdy.

Nadmorská výška v strede obce je , v chotári 147 Rozloha obce je . Súčasťou obce Čeláre je neďaleká obec Kírť. Ďalšou súčasťou obce je osada Rendov Ňáriáš.

 Symboly obce 
náhľad|Pečať obce
Erb je vytvorený v stojatej polohe s okrúhlym podstavcom. Tretinu spodnej časti oddeľuje strieborná vlna znázorňujúca rieku Ipeľ, ktorá ho delí na dve časti. Dve tretiny erbu pokrýva modrá farba. Je to farba Jupitera znázorňujúca zásadovosť, vytrvalosť, dôveryhodnosť a odolnosť. Spodná časť erbu pod striebornou vlnou je červenej farby. Je to farba Marsu, ktorá znázorňuje lásku k vlasti, sebaobetovanie, pracovitosť a šľachetnosť. V hornej modrej časti erbu v ľavom a pravom rohu vidíme šesťcípu zlatú hviezdu, ktorá symbolizuje kresťanstvo. V strede erbu, akoby sa vznášajúc je umiestnené z pravej strany otočené hrotom nadol a ostrou hranou dovnútra strieborné čerieslo. Na ľavej strane v takej istej polohe a farbe je umiestnený lemeš, uprostred ktorých vidíme tri zlaté stojaté klasy. Tieto znaky znázorňujú prácu na poli a poľnohospodárstvo. Pod znakom erbu v oblúku je veľkým tlačeným čiernym písmom napísaný názov obce – ČELÁRE -. Tieto údaje pochádzajú zo 14. januára 1813 z pôvodnej voskovej pečate.

 Dejiny 
Osídlenie obce už v neolite, boli objavené skýtsko – dácke nálezy. Prvá písomná zmienka o obci pochádza už z roku 1262, dôkazy o ľudskej činnosti však svedčia o jej staršom pôvode.

Za feudalizmu patrilo úzmenie rôznym zemepánom. V rokoch 1554 – 1593 ju okupovali Turci.

Na základe písomnej správy z roku 1696 umiestnenej na zvonici, ktorá stála na mieste dnešného kostola sa predpokladá, že obec vznikla začiatkom 17. storočia. Stará legenda hovorí, že medzi obcami Bušince a Čeláre stál strážny hrad, z ktorého viedli tri podzemné chodby. Prvá vyúsťovala v Bušinciach pri mlyne, druhá v Muli pri Ipli a tretia práve v pivničných priestoroch zvonice v Čelároch.

V roku 1828 mala obec 41 domov a 353 obyvateľov. Zaoberali sa takmer výlučne poľnohospodárstvom.

V rokoch 1938 – 1944 obec bola pripojená k Maďarsku. V roku 1948 tu založili Ipeľské vinohradnícke družstvo. JRD založili v roku 1952. Časť obyvateľov pracovala v priemyselných podnikoch najmä v Lučenci.

Obec Čeláre podľa historických záznamov vznikla v roku 1436 pod názvom Chalard. V roku 1773 sa nazývala Czalare, 1927 Čeláry, maďarsky Csalár. V súčasnej dobe sa spisovne nazýva Čeláre. Nachádzala sa v Novohradskej župe, kde patrila pod okres Modrý Kameň, kraj Banská Bystrica do roku 1960. Potom patrila pod okres Lučenec, kraj Stredoslovenský. Pod okres Veľký Krtíš patrí od roku 1968.

 Kultúra a zaujímavosti 
 Pamiatky 
 Kaštieľ v Čelároch, jednopodlažná viacpriestorová klasicistická stavba na pôdoryse obdĺžnika, z roku 1770. V súčasnej dobe je táto pamiatka ruina v havarijnom stave. Pri kaštieli sa nachádza anglický krajinársky park.

 Kaštieľ v časti Kirť, jednopodlažná trojtraktová klasicistická stavba na pôdoryse obdĺžnika, z prvej polovice 19. storočia. Od roku 1962 slúži kaštieľ ako ústav sociálnej starostlivosti. Fasády kaštieľa sú členené oknami s rímsovými suprafenestrami nesenými konzolami. Pri kaštieli sa nachádza anglický krajinársky park z druhej polovice 19. storočia.

 Rímskokatolícky Kostol sv. Michala archanjela, jednoloďová barokovo-klasicistická stavba so segmentovým ukončením presbytéria a predstavanou vežou, z roku 1797. Interiér je plochostropý, steny sú členené príporami pre nerealizované klenby. Hlavný oltár je neorokokový s obrazom sv. Michala archanjela. Na empore sa nachádza organ z 19. storočia. Fasády  sú členené oknami so segmentovým záklenkom. Veža je členená kordónovými rímsami a ukončená korunnou rímsou s terčíkom a barokovou helmicou s laternou.

 Občianska vybavenosť 
V obci sa nachádzajú dva cintoríny, z toho jeden v časti Kirť.

 Osobnosti obce 
 Rodáci 
 Aladár Zsélyi (* 1883 – † 1914), letec

 Referencie 

 Iné projekty 

 Externé odkazy 

 Najkrajší kraj– turistické atrakcie v obci


Kategória:Obce okresu Veľký Krtíš